Zelník, Štefan, poslanec NR SR (2017-02-08):
Ďakujem pekne za slovo. Ja som sľúbil kolegovi Kotlebovi, že mu odpoviem na otázku, ale v tých dvoch minútach by som to nebol stihol, takže urobím takto, takto pri vystúpení. Áno, je pravda, ja sa k tomu hrdo hlásim, že máme polikliniku a súčasťou toho je aj lekáreň a zdalo by sa, že teda mám dôvod preferovať vakcíny, pretože cez našu lekáreň by tie vakcíny mohli ísť. Môžem vám povedať, že mojím snom je, aby sme urobili systém očkovania, kde obídeme lekárne. A viete prečo? Každá vakcína musí mať zachovaný chladový reťazec. Dokonca je to s vakcínami tak, že mala by byť špeciálna chladnička, ktorá sa môže otvoriť v priebehu dňa štyrikrát. Aký je skutočný stav? Lekár napíše mamičke recept, mamička ide do lekárne, zoberie ho, dá ho do kočíka, medzitým sa stretne s kamarátkou, debatujú, zabudne alebo príde na druhý deň. Porušený chladový reťazec a potom môžeme špekulovať, či tá vakcína naozaj zaúčinkovala alebo nie. Preto si myslím, že toto by sa malo zrušiť a lekárne by sa mali obísť. Dokonca je aj model, ktorý chcem predstaviť, kde by sa dokonca ušetrilo na týchto, na tejto marži lekárni by sa ušetrilo okolo 60 miliónov korún, asi 2 milióny euro, ktoré by sme zase mohli vrátiť do poskytovania zdravotnej starostlivosti. Teda (povedané s úsmevom) môžem vám zodpovedne povedať, že čo sa týka tohto biznisu, tak to absolútne ide nám, mne ide naozaj o to, aby to, čo robíme, aby to bolo zmyselné, aby sme pomohli tým ľuďom. A na to, čo ste hovorili, že čo to pomôže, pokuta? No je to snaha, skutočne, my môžeme urobiť to, čo navrhujete, ale keď je tu povinnosť, musí byť aj zodpovednosť. Ak teda taký rodič povie, tak ako to je v zahraničí, že nedám očkovať, dieťa bude choré, tak potom bude znášať všetky dôsledky toho, finančné, tej liečby? Viete, čo by to znamenalo? Úplnú katastrofu. V dnešnej situácii ekonomickej, ako sa nachádzajú aj viacpočetné rodiny a vôbec ľudia na Slovensku, no to by ich, to je koniec. To by im zničilo existenciu ako takú. Preto je dôležité, aby sme tí, čo sa do toho vyznajú, aby povedali áno, to očkovanie je potrebné a vidíme, že pokiaľ tá populácia bola preočkovávaná, tak chvalabohu, naša generácia, veď je imúnna, získala imunitu voči týmto infekčným ochoreniam. A na to, čo sa ešte objavuje v tej dôvodovej správe. Keby tá dôvodová správa nebola, tak možno ani nevystúpim. Ale to mi práve nedalo, tá dôvodová správa. Pretože nakoniec, keď sa pozriem do auditória, všetci z nás sme asi absolvovali to povinné očkovanie. Ale keď tam vy hovoríte, že je spúšťacím mechanizmom, alebo že spôsobuje rakovinu nervového systému, Alzheimer alebo autizmus, no tak zrejme asi by sme tu takto nesedeli. Ale ja sa chcem ešte vrátiť k tej, viete, tá antivakcinačná loby, neviem prečo, ale má neuveriteľnú silu. A na tej stránke, z ktorej ste čerpali, sloboda očkovania, je tam aj upozornenie, ktoré ste si možno ani vy nevšimli ako predkladatelia a ja sa ho, ja vám ho prečítam. „Dôležité upozornenie.“ Ako sa oni vyzúvajú zo zodpovednosti, títo ľudia, ktorí to napísali. „Kniha sa v žiadnom prípade nesmie chápať ako lekárske odporúčanie. Kniha slúži len na informačné účely a vyjadruje názor autora. Knihu som tvoril v snahe pomôcť s nádejou, že bude užitočná. Venoval som jej veľa času, pokúsil som sa zhrnúť najdôležitejšie publikované informácie. Nevymyslel som ich a z pochopiteľných dôvodov ani nevyskúšal. Jednotlivé tvrdenia uvádzam, „ako sú“, mnohé z nich predstavujú názory, hypotézy a skúsenosti ich autorov, ktoré nemusia byť v súlade s oficiálne uznávanými paradigmami, ani so súčasným prevládajúcim vedeckým názorom. Táto kniha je prehľadovou prácou a treba ju brať ako zdroj inšpirácií a referencií pre ďalšie štúdium. Neberiem žiadnu zodpovednosť za správnosť, pravdivosť, ani za dôsledky použitia týchto informácií. Väčšina uvedených postupov sa považuje za experimentálne, pretože, žiaľ, nebola skúmaná oficiálnymi štúdiami. Rozhodnutia týkajúce sa zdravia, konzultujte so svojím lekárom.“ Vidíte, že to neni ani beletria, to je proste, to je literatúra, na ktorú sa nemôžeme odvolávať, ani sa na ňu spoliehať. Ale samozrejme, keď poviete, ale ja som taký prípad, tiež to bolo dieťa z Kysuckého Nového Mesta. Dieťa bolo zaočkované a za pol hodinu zistili, že má cukrovku. Ja som povedal, že minimálne by ho musela uštipnúť kobra, aby za pol hodinu mu zničila tie langerhansové ostrovčeky a aby to dieťa bolo okamžite, malo diabetes. Ale keď poviete rodičovi, že je to príčinná súvislosť, nikto to tomu rodičovi nevyvráti, prosím vás. Ak poviete, že dieťa má autizmus preto, že bolo zaočkované, ľudia, robíme veľký planý poplach a samozrejme ľudia sa boja, aby som takéto dieťa nemal, tak povie radšej, ja ho zaočkovať nedám, ale pritom vystavuje to vlastné dieťa obrovskému riziku a nebezpečenstvu, pretože zvlášť teraz prichádza množstvo ľudí, kde imunizačný program nebol. Kde vláda ani spoločnosť takú dôležitosť tomu nedávali a stretnúť sa s takýmto ochorením teraz, to je naozaj ohrozenie života toho dotyčného, ktorý očkovaný nebude a sú to v prvom rade naše deti. Takže ja by som ich v živote takémuto riziku nevystavoval. Ďakujem za pozornosť a všetkým, ktorí ste tomu tú pozornosť venovali. (Potlesk.)